ΚΑΝΟΝΙΣΜΟΣ (ΕΚ) αριθ. 2731/1999 ΤΗΣ ΕΠΙΤΡΟΠΗΣ
της 21ης Δεκεμβρίου 1999
για την τροποποίηση του κανονισμού (ΕΚ) αριθ. 2603/97 σχετικά με τον καθορισμό των λεπτομερειών εφαρμογής για την εισαγωγή ρυζιού καταγωγής των κρατών ΑΚΕ καθώς επίσης και για την εισαγωγή ρυζιού καταγωγής υπερπόντιων χωρών και εδαφών (ΥΧΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 91/482/ΕΟΚ του Συμβουλίου, της 25ης Ιουλίου 1991, σχετικά με τη σύνδεση των υπερποντίων χωρών και εδαφών με την Ευρωπαϊκή Οικονομική Κοινότητα(1), όπως τροποποιήθηκε τελευταία από την απόφαση 97/803/ΕΚ(2), και ιδίως το άρθρο 108α παράγραφος 5,
τον κανονισμό (ΕΚ) αριθ. 1706/98 του Συμβουλίου, της 20ής Ιουλίου 1998, για το καθεστώς των γεωργικών προϊόντων και των προϊόντων μεταποίησης γεωργικών προϊόντων καταγωγής κρατών της Αφρικής, της Καραϊβικής και του Ειρηνικού (ΑΚΕ) και για την κατάργηση του κανονισμού (ΕΟΚ) αριθ. 715/90(3), και ιδίως το άρθρο 30 παράγραφος 1,
Εκτιμώντας τα ακόλουθα:
(1) ο κανονισμός (ΕΚ) αριθ. 2603/97(4), της Επιτροπής, όπως τροποποιήθηκε από τον κανονισμό (ΕΚ) αριθ. 1595/98(5), καθορίζει τις λεπτομέρειες εφαρμογής για την εισαγωγή ρυζιού καταγωγής των κρατών ΑΚΕ, καθώς επίσης και για την εισαγωγή ρυζιού καταγωγής των Υπερποντίων Χωρών και Εδαφών (ΥΧΕ) στο πλαίσιο ετήσιας ποσότητας 160000 τόνων ρυζιού, εκφραζόμενης σε ισοδύναμο αποφλοιωμένου ρυζιού· η πείρα απέδειξε ότι οι αιτήσεις που υποβάλλονται για κάθε στάδιο αφορούν συνολική ποσότητα που υπερβαίνει κατά πολύ τη διαθέσιμη ποσότητα και οδηγούν στην έκδοση πιστοποιητικών για μειωμένες ποσότητες· δικαιολογείται, επομένως, η ενίσχυση των προϋποθέσεων υποβολής αιτήσεων, ώστε οι τελευταίες να υποβάλλονται από επιχειρήσεις, οι οποίες έχουν εισαγωγική ή εξαγωγική εμπορική δραστηριότητα στον υπόψη τομέα· ενδείκνυται επίσης να αυξηθεί το ποσό της εγγύησης της σχετικής με το πιστοποιητικό·
(2) το άρθρο 9 παράγραφος 3 του κανονισμού (ΕΚ) αριθ. 2603/97 προβλέπει για τις επιχειρήσεις τη δυνατότητα να αποσύρουν τις αιτήσεις έκδοσης πιστοποιητικού σε περίπτωση εφαρμογής ποσοστού μείωσης· φαίνεται δικαιολογημένο, βάσει της εμπειρίας, να περιορισθεί η δυνατότητα απόσυρσης των αιτήσεων έκδοσης πιστοποιητικού στην περίπτωση κατά την οποία η εφαρμογή ποσοστού μείωσης οδηγεί στην έκδοση πιστοποιητικού εισαγωγής για ποσότητα που δεν επιτρέπει την πραγματοποίηση μιας οικονομικά βιώσιμης πράξης·
(3) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2603/97 τροποποιείται ως εξής:
1. Στο άρθρο 8 παράγραφος 5, η πρώτη περίπτωση αντικαθίσταται από το ακόλούθο κείμενο:
"- η αίτηση πρέπει να υποβάλλεται από φυσικό ή νομικό πρόσωπο το οποίο, κατά τουλάχιστον ένα από τα τρία έτη που προηγούνται της ημερομηνίας υποβολής της αίτησης, άσκησε εισαγωγική ή εξαγωγική εμπορική δραστηριότητα στον τομέα του ρυζιού και ήταν εγγεγραμμένο σε δημόσιο μητρώο κράτους μέλους· η απόδειξη για την εισαγωγή ή την εξαγωγή παρέχεται με την προσκόμιση τουλάχιστον δύο πιστοποιητικών εισαγωγής ή εξαγωγής δεόντως καταχωρημένων ή ενδεχομένως με την προσκόμιση τελωνειακών διασαφήσεων."
2. Στο άρθρο 8, η παράγραφος 6 αντικαθίσταται από το ακόλούθο κείμενο:
"6. Κατά παρέκκλιση του άρθρου 10 του κανονισμού (ΕΚ) αριθ. 1162/95 της Επιτροπής (1), το ποσό της εγγύησης της σχετικής με τα πιστοποιητικά εισαγωγής είναι 120 ευρώ ανά τόνο."
3. Στο άρθρο 9, η παράγραφος 3 αντικαθίσταται από το ακόλουθο κείμενο:
"3. Όταν η ποσότητα για την οποία πρέπει να εκδοθεί το πιστοποιητικό είναι κατώτερη των 20 τόνων, κατόπιν εφαρμογής του ποσοστού μείωσης που αναφέρεται στην παράγραφο 2, η αίτηση έκδοσης πιστοποιητικού μπορεί να αποσυρθεί εντός δύο εργάσιμων ημερών από τη δημοσίευση του κανονισμού που καθορίζει το εν λόγω ποσοστό. Η εγγύηση αποδεσμεύεται αμέσως."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 1999.